Document ID: 31987R0954

31987R0954
L 090/27
JURNALUL OFÍCIAL AL UNIUNII EUROPENE
REGULAMENTUL (CEE) NR. 954/87 AL COMISIEI
din 1 aprilie 1987
privind eșantionarea capturilor pentru determinarea procentajului de specii țintă și specii protejate în cadrul pescuitului efectuat cu plase cu ochiuri mici
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 170/83 al Consiliului, din 25 ianuarie 1983, privind instituirea unui sistem comunitar de conservare și administrare a resurselor de pescuit (1),
având în vedere Regulamentul (CEE) nr. 3094/86 al Consiliului, din 7 octombrie 1986, privind stabilirea unor măsuri tehnice de conservare a resurselor de pescuit (2), astfel cum a fost modificat prin Regulamentul (CEE) nr. 4026/86 (3), în special articolul 15,
întrucât articolul 2 din Regulamentul (CEE) nr. 3094/86 prevede posibilitatea de a se utiliza unul sau mai multe eșantioane reprezentative ca bază de calcul a procentajului de specii țintă și specii protejate;
întrucât se impune definirea noțiunii de „eșantion reprezentativ”;
întrucât se impune definirea, în sensul prezentului regulament, a termenilor de „specii pentru ochiuri mici” și „plase cu ochiuri mici”;
întrucât se impune stabilirea unei metode de eșantionare prin care să se determine procentajul de specii țintă și de specii protejate în cadrul pescuitului efectuat cu plase cu ochiuri mici;
întrucât se impune definirea procedurii de inspecție aplicate în acest scop;
întrucât noile norme stabilite de prezentul regulament impun abrogarea Regulamentului (CEE) nr. 3421/84 al Comisiei, din 5 decembrie 1984, privind eșantionarea capturilor pentru determinarea procentajului de capturi secundare în cadrul pescuitului efectuat cu plase cu ochiuri mici (4);
întrucât modalitățile definite în prezentul regulament sunt conforme cu avizul Comitetului de gestionare a resurselor de pescuit,
ADOPTĂ PREZENTUL REGULAMENT:
Articolul 1
Eșantionul reprezentativ
Pentru a determina procentajul de specii țintă și de specii protejate, menționate la articolul 2 din Regulamentul (CEE) nr. 3094/86, în cadrul pescuitului efectuat cu plase cu ochiuri mici, eșantioanele de pește prelevate conform dispozițiilor prezentului regulament sunt considerate reprezentative pentru volumul total de pește fie care se găsește la bord, fie care se găsește la bord după triere, fie care se află în cală, fie în momentul descărcării, în conformitate cu articolul 2, alineatul (3) din regulament.
Articolul 2
Definiția grupului de specii și de plase
Pentru aplicarea prezentului regulament:
-
termenii de „specii pentru ochiuri mici” desemnează speciile enumerate în anexa I la Regulamentul (CEE) nr. 3094/86 pentru a căror captură dimensiunea minimă de referință a ochiurilor este de cel mult 40 mm;
-
termenii de „plase cu ochiuri mici” desemnează toate plasele ale căror ochiuri au o dimensiune de cel puțin 60 mm.
Articolul 3
Evaluarea cantităților de pește aflate la bord
Dacă un vas are la bord specii de pești pentru ochiuri mici, reprezentantul autorităților competente din respectivul stat membru, denumit în cele ce urmează „inspector”, stabilește pentru fiecare grup de specii aflate la bord cantitatea necesară în vederea calculării procentajului de specii țintă și de specii protejate capturate cu plase cu ochiuri mici și sortate. Pentru a determina greutatea, inspectorul ține seama de informațiile furnizate de registrele operațiunilor de pescuit (registrul de bord), ținute în conformitate cu articolul 3 din Regulamentul (CEE) nr. 2057/82 (5) și din Regulamentul (CEE) nr. 2807/83 al Comisiei (6).
Articolul 4
Constituirea eșantioanelor de pește
(1) Eșantioanele se prelevează și procedura de inspecție se execută de către inspector.
(2) Căpitanul sau reprezentantul său au dreptul de a asista la prelevarea eșantioanelor.
(3) Eșantioanele se prelevează din toate părțile capturii ce cuprinde specii pentru ochiuri mici.
(4) Se procedează în așa fel încât să se preleveze cel puțin un eșantion din fiecare cală sau parte de cală la care se poate avea acces, sau de pe punte, înainte sau după sortarea capturilor, în conformitate cu articolul 2 din Regulamentul (CEE) nr. 3094/86.
(5) Dacă este posibil, inspectorul constituie eșantioane proporționale cu greutatea estimată a peștelui din fiecare cală sau parte de cală sau de pe punte.
(6) Dacă este posibil, eșantioanele se prelevează la diferite niveluri din cală sau din partea de cală.
(7) Atunci când eșantionarea are loc în timpul descărcării, eșantioanele se prelevează la anumite intervale în cursul operațiunii.
(8) Eșantioanele se repartizează pe specii sau grupe de specii. După repartizare, se determină greutatea totală a fiecărei specii sau grupe de specii.
Articolul 5
Procedura de inspecție
(1) Eșantionarea inițială se efectuează pe mare dacă condițiile tehnice permit acest lucru.
(2) Căpitanul poate cere efectuarea unei noi eșantionări în port, fie înainte de descărcare, fie în cursul acesteia. Inspectorul poate cere efectuarea unei noi eșantionări în port, înainte de descărcare, apoi în cursul acesteia, în cazul în care căpitanul hotărăște să descarce peștele.
(3) În cazul în care căpitanul sau inspectorul au cerut ca eșantionarea să aibă loc în cursul descărcării capturii, portul ales de inspector va fi dotat cu utilaje de descărcare și de prelucrare a capturilor, cu excepția cazului în care există limite impuse de împrejurări și care, după părerea inspectorului, împiedică îndeplinirea acestei obligații.
(4) Vasul poate fi escortat până în port sau căpitanului i se poate cere să-l conducă într-un port ales de inspector după sigilarea calelor. În ultimul caz, inspectorul comunică autorităților de control competente din portul respectiv numele vasului, numărul de înmatriculare și, dacă este cazul, indicativul radio și momentul prevăzut pentru sosire. Căpitanul vaporului se prezintă la autoritățile de control imediat după sosire. Sigiliul nu poate fi rupt decât de către inspector.
(5) Procedura de inspecție se execută integral de către inspectorii aceluiași stat membru, cu excepția situației în care acesta acceptă ca procedurile de control să se efectueze de către autoritățile competente ale altui stat membru.
(6) Dacă procedurile de control sunt delegate de către un stat membru unui alt stat membru conform dispozițiilor alineatului (5), cala va fi sigilată și se vor aplica dispozițiile alineatului (4) referitoare la vasele ale căror cale sunt sigilate.
Articolul 6
Valoarea relativă a rezultatelor inspecției
(1) Rezultatele calculului procentajului obținute prin eșantionarea efectuată într-un port prevalează asupra celor obținute prin eșantionarea operată pe mare.
(2) Rezultatele calculului procentajului obținute prin eșantionarea efectuată în timpul descărcării prevalează asupra celor obținute prin eșantionarea operată pe mare sau într-un port fără descărcarea capturilor.
Articolul 7
Dimensiunea minimă a eșantioanelor
(1) Atunci când eșantionarea se operează pe mare, greutatea totală a eșantioanelor prelevate conform articolului 4 nu trebuie să fie mai mică de 100 de kilograme.
(2) Atunci când eșantionarea se operează într-un port, greutatea totală a eșantioanelor prelevate conform articolului 4 nu trebuie să fie mai mică de 100 de kilograme sau de 1/2000 din greutatea descărcată sau din cantitatea totală a capturii aflate la bord, fiind reținută valoarea cea mai mare.
Articolul 8
Regulamentul (CEE) nr. 3421/84 se abrogă.
Articolul 9
Prezentul regulament intră în vigoare a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 aprilie 1987.

Labels: 6